b'\n_START_ARTICLE_\nFK Kauno \xc5\xbdalgiris\n_START_SECTION_\nIstorija\n_START_PARAGRAPH_\nFutbolo klubo \xe2\x80\x9eSpyris\xe2\x80\x9c id\xc4\x97ja gim\xc4\x97 Kauno futbolo mokykloje \xe2\x80\x9eTauras\xe2\x80\x9c dar 2004-aisiais, kai mokyklos treneriai nutar\xc4\x97 sudaryti galimyb\xc4\x99 mokykl\xc4\x85 baigusiems futbolininkams t\xc4\x99sti profesional\xc5\xb3 karjer\xc4\x85._NEWLINE_Nuo 2005-\xc5\xb3j\xc5\xb3 septynerius metus klubas su \xe2\x80\x9eTauro\xe2\x80\x9c mokyklos aukl\xc4\x97tiniais dalyvavo LFF II lygos piet\xc5\xb3 zonos pirmenyb\xc4\x97se._NEWLINE_2012 m. subyr\xc4\x97jo FBK Kaunas ir kaunie\xc4\x8diai liko be reprezentacin\xc4\x97s futbolo komandos. 2013 m. buvo sukurtas FK \xe2\x80\x9eSpyris\xe2\x80\x9c ir debiutavo LFF I lygos pirmenyb\xc4\x97se._NEWLINE_Naujas klubo istorijos puslapis buvo atverstas 2015-aisiais metais\xc2\xa0\xe2\x80\x93 jis tapo legendinio ir stipriausio Lietuvos krep\xc5\xa1inio klubo Kauno \xe2\x80\x9e\xc5\xbdalgiris\xe2\x80\x9c dalimi ir startavo A lygoje, prisid\xc4\x97damas prie futbolo atgaivinimo laikinojoje sostin\xc4\x97je._NEWLINE_Per daugiau nei 40 veiklos met\xc5\xb3 futbolo mokykla \xe2\x80\x9eTauras\xe2\x80\x9c i\xc5\xa1ugd\xc4\x97 tokius Lietuvos futbolininkus kaip Igoris Pankratjevas, Robertas Fridrikas, Sigitas Jakubauskas, Robertas Tautkus, Stasys Baranauskas, Alvydas Koncevi\xc4\x8dius, Vladimiras Buzmakovas, Aurelijus Skarbalius, Dainius \xc5\xa0uliauskas, Darius Maciulevi\xc4\x8dius, Audrius K\xc5\xa1anavi\xc4\x8dius, Andrius Veli\xc4\x8dka, Mantas Samusiovas, Ignas Dedura, Andrius Upstas, Marius \xc5\xbdali\xc5\xabkas, Gediminas Vi\xc4\x8dius._NEWLINE_2016 met\xc5\xb3 saus\xc4\xaf futbolo klubui \xe2\x80\x9eSpyris\xe2\x80\x9c LFF sprendimu buvo leista pasikeisti pavadinim\xc4\x85 \xc4\xaf FK \xe2\x80\x9eKauno \xc5\xbdalgiris\xe2\x80\x9c. Ta\xc4\x8diau d\xc4\x97l \xe2\x80\x9e\xc5\xbdalgirio\xe2\x80\x9c vardo naudojimo t\xc4\x99siasi teisminiai gin\xc4\x8dai su Vilniaus FK \xe2\x80\x9e\xc5\xbdalgiriu\xe2\x80\x9c. Pana\xc5\xa1u, kad greitai neliks \xc5\xbdalgirio \xc5\xbeymens \xc5\xa1io klubo vykdomoje veikloje, nes apeliacinis teismas u\xc5\xbedraud\xc4\x97 naudotis \xc5\xa1iuo vardu. _NEWLINE_Nuo 2016 met\xc5\xb3 baland\xc5\xbeio pabaigos klubas kartais imtas vadinti tiesiog "Kauno A lygos futbolo klubu". 2016 m. sezone A lygoje liko paskutiniai, a\xc5\xa1tunti ir i\xc5\xa1krito i\xc5\xa1 elito diviziono._NEWLINE_2017 m. klubas ruo\xc5\xa1\xc4\x97si Pirmos lygos pirmenyb\xc4\x97ms, ta\xc4\x8diau kai Kazl\xc5\xb3 R\xc5\xabdos "\xc5\xa0ilas" atsisak\xc4\x97 dalyvauti A lygoje, \xe2\x80\x9eKauno \xc5\xbdalgiris\xe2\x80\x9c s\xc4\x97kmingai licencijavosi \xc4\xaf A lyg\xc4\x85 ir u\xc5\xbe\xc4\x97m\xc4\x97 "\xc5\xa0ilo" viet\xc4\x85 elito divizione. Komanda buvo sukomplektuota Pirmos lygos pirmenyb\xc4\x97ms, tod\xc4\x97l ilgai nepavyko i\xc5\xa1kovoti ta\xc5\xa1k\xc5\xb3. Gegu\xc5\xbe\xc4\x97s 2 d. buvo atleistas komandos vyr. treneris Vitalijus Stankevi\xc4\x8dius. Tuo metu klubas buvo surink\xc4\x99s vos du ta\xc5\xa1kus po devyni\xc5\xb3 tur\xc5\xb3. Treniravo komand\xc4\x85 ir Ignas Dedura, ir Andrius Veli\xc4\x8dka, o jiems talkino Laimis Bi\xc4\x8dkauskas. V\xc4\x97liau komandos vair\xc4\x85 per\xc4\x97m\xc4\x97 specialistas i\xc5\xa1 \xc5\xa0iaur\xc4\x97s Airijos Johnatan McKinsty, klubas surinko ta\xc5\xa1k\xc5\xb3, bet j\xc5\xb3 neu\xc5\xbeteko ir liko paskutiniai (a\xc5\xa1tunti)._NEWLINE_Nors po 2017 m. sezono klubui der\xc4\x97jo i\xc5\xa1kristi \xc4\xaf I lyg\xc4\x85, 2018 m. Kauno \xc5\xbdalgiriui v\xc4\x97l pasisek\xc4\x97 dalyvauti A lygoje. Utenos Utenis pasitrauk\xc4\x97 i\xc5\xa1 A lygos, ir Kauno \xc5\xbdalgiris u\xc5\xbe\xc4\x97m\xc4\x97 jo viet\xc4\x85. Sezonas buvo s\xc4\x97kmingas, buvo u\xc5\xbeimta 5-oji vieta. Kai 2019 m. FK Stumbrui buvo atimta UEFA licencija, Kauno \xc5\xbdalgiris u\xc5\xbe\xc4\x97m\xc4\x97 jo viet\xc4\x85 dalyvauti 2019-2020 m. UEFA Europos lygos var\xc5\xbeybose. Debiutin\xc4\x97se Europin\xc4\x97se var\xc5\xbeybose Kauno \xc5\xbdalgiris pralaim\xc4\x97jo Limossolio Apollon klubui 0:2 ir 0:4._NEWLINE_2019 m. rugs\xc4\x97jo 28 d. Panev\xc4\x97\xc5\xbeyje \xc4\xafvyko incidentas tarp Martyno Matuzo ir Rudinilson Silva. Rugs\xc4\x97jo 30 d. Kauno \xc5\xbdalgirio futbolo klubas i\xc5\xa1platino prane\xc5\xa1im\xc4\x85, kad Matuzas palieka klub\xc4\x85, o Rudinilson Silva suspenduotas dviems savait\xc4\x97ms.\n_START_SECTION_\nFutsalo komanda\n_START_PARAGRAPH_\n2016 m. buvo suburta sal\xc4\x97s futbolo komanda, \xc5\xa1eiminink\xc5\xb3 teis\xc4\x97mis dalyvavo \xc5\xbdalgirio arena Futsal Cup 2016\n_START_SECTION_\nSumai\xc5\xa1tis d\xc4\x97l \xe2\x80\x9e\xc5\xbdalgirio\xe2\x80\x9c vardo naudojimo\n_START_PARAGRAPH_\n2015 met\xc5\xb3 sezono prad\xc5\xbeioje FK Spyris savo spalvin\xc4\x99 gam\xc4\x85 (m\xc4\x97lyni \xc5\xa1ortai ir geltoni mar\xc5\xa1kin\xc4\x97liai), pakeit\xc4\x97 \xc4\xaf \xc5\xbealiai-balt\xc4\x85 ir naudojo \xc5\xbdalgirio vard\xc4\x85, bei krep\xc5\xa1inio klubo \xc5\xbdalgiris logotip\xc4\x85. Tam prie\xc5\xa1taravo Vilniaus FK \xc5\xbdalgiris. LFF neleido persivadinti klubui "\xc5\xbdalgirio" vardu ir kaunie\xc4\x8diai 2015 met\xc5\xb3 A lygos sezone \xc5\xbeaid\xc4\x97 FK Spyrio pavadinimu. _NEWLINE_2016 metais LFF leido klubui pasikeisti pavadinim\xc4\x85 ir FK "Spyris" tapo FK "Kauno \xc5\xbdalgiriu". Tada kilo teisiminiai gin\xc4\x8dai d\xc4\x97l "\xc5\xbdalgirio" vardo naudojimo su Vilniaus futbolo klubu. Po ilgai trukusi\xc5\xb3 teismini\xc5\xb3 gin\xc4\x8d\xc5\xb3 2016 m. baland\xc5\xbeio 20 d. apeliacinis teismas u\xc5\xbedraud\xc4\x97 Kauno ekipai naudotis \xe2\x80\x9e\xc5\xbdalgirio\xe2\x80\x9c \xc5\xbeymeniu.  Lietuvos apeliacinio teismo 2016 met\xc5\xb3 baland\xc5\xbeio 20 dienos nutartis: \xe2\x80\x9eU\xc5\xbedrausti atsakovui V\xc5\xa1\xc4\xae Futbolo klubui ,,Kauno \xc5\xbdalgiris\xe2\x80\x9c iki teismo sprendimo \xc4\xafsiteis\xc4\x97jimo dienos savo sportin\xc4\x97je ir/ar \xc5\xabkin\xc4\x97je\xe2\x80\x93komercin\xc4\x97je veikloje, susijusioje su futbolu, bet kokiu b\xc5\xabdu ir forma naudoti \xc5\xbeymen\xc4\xaf \xc5\xbdalgiris, \xc4\xafskaitant \xc5\xa1io \xc5\xbeymens naudojim\xc4\x85 futbolo komandos ir/ar juridinio asmens pavadinime, reklamoje, komercin\xc4\x97je dokumentacijoje, interneto tinklalapiuose, domen\xc5\xb3 pavadinimuose, taip pat bet kok\xc4\xaf kit\xc4\x85 naudojim\xc4\x85\xe2\x80\x9d. _NEWLINE_Ta\xc4\x8diau Kauno klubas nepasikeit\xc4\x97 pavadinimo ir toliau naudojo jiems u\xc5\xbedraust\xc4\x85 \xc5\xbeymen\xc4\xaf, tod\xc4\x97l 2017 m. vasario 7 dien\xc4\x85 Vilniaus FK \xe2\x80\x9e\xc5\xbdalgiris\xe2\x80\x9c kreip\xc4\x97si \xc4\xaf Vilniaus apygardos teism\xc4\x85 pra\xc5\xa1ydamas \xc4\xafpareigoti Lietuvos Futbolo Federacij\xc4\x85 (LFF) vykdyti Lietuvos apeliacinio teismo nutartimi pritaikytas laikin\xc4\x85sias apsaugos priemones ir LFF vykdomose var\xc5\xbeybose neleisti rungtyniauti FK \xe2\x80\x9eKauno \xc5\xbdalgiris\xe2\x80\x9c komandai, kurios pavadinime yra naudojamas \xc5\xbeymuo \xe2\x80\x9e\xc5\xbdalgiris".'